Instruction: Donat el següent text, resumeix-me els punts principals.

Context:
‘Es decidirà si continuar les polítiques anti-socials del PP o si es poden conformar una nova majoria que s’oposi a les polítiques d’austeritat que han contribuït a la desigualtat i l’increment de la pobresa al sud d’Europa’, diu Colau.
L’article enviat per Colau al diari francès es titulava: ‘Un referèndum per a Catalunya’.
Curiosament, el diari l’ha canviat per: ‘Les eleccions del 20 de desembre poden portar Catalunya a la independència’.
La batllessa explica que per primera vegada a la història d’Espanya ‘es presenta una candidatura amb possibilitats de governar que inclou en el seu programa la convocatòria d’un referèndum a Catalunya’.
Diu que el 20-D no seran unes eleccions normals no tan sols per la possibilitat de tombar el bipartidisme sinó també perquè es pot produir un replantejament del model territorial vigent.
‘Durant molts anys el qüestionament del marc territorial ha estat un tema tabú relegat a les perifèries basca, gallega i catalana.
No obstant, la reivindicació catalana ha situat el debat territorial al centre de la política espanyola, de manera que cap partit polític no pot defugir.’
Colau explica que segons les enquestes, un 80% de la població catalana és partidària d’una consulta que permeti decidir quina ha de ser en un futur la relació amb Espanya.
‘La meitat dels enquestats diuen que optarien per la independència si es fes el referèndum.
Amb tot, totes les dades són fuit de les enquestes perquè el PP ha blocat qualsevol intent de fer una consulta democràtic en considerar que està fora de l’ordenament constitucional.’
Colau continua: ‘Ens trobem davant d’una colisió de dos drets: per una banda, el principi democràtic, basat en la regla de majories, i per l’altra, el principi de legalitat, basat en el respecte de l’ordenament legal vigent.
Aquesta situació ha conduït a un blocatge polític i legal que s’evidencia en el xoc de legitimitats entre l’executiu central i l’autonòmic, i en les dificultats de formar govern, malgrat que les formacions independentistes són majoria en el parlament.’
Segons Colau, un referèndum és l’instrument polític amb més reconeixement internacional per resoldre els conflictes territorials.
Tanmateix, la seva materialització, diu Colau, ‘ xoca amb l’ordenament constitucional vigent que reconeix la unitat de l’estat espanyol.’
Colau diu que fins que no va arribar Podem vivíem en un bucle sense fi.
I diu: ‘Per una banda, els partits estatals deien que la celebració d’un referèndum unilateral d’independència demanava una reforma constitucional, però es negaven a fer la reforma constitucional que ho permetés.
‘Una manera de trencar aquest argument circular la trobem a la jurisprudència internacional, per exemple, en la resposta del Tribunal Suprem de Canadà després de la celebració del segon referèndum del Quebec i el desenvolupament posterior de la ‘Clarity Act’.
Segons aquesta resposta, el dret canadenc i internacional no emparava una separació unilateral del Quebec, però el govern canadenc no podia ignorar aquesta voluntat de secessió si una majoria qualificada apostava per la independència després d’un referèndum amb una pregunta clara, una resposta binària i un determinat nivell de participació.
Si amb aquestes condicions el resultat era clar a favor de la independència, el govern del Canadà havia de negociar els canvis legislatius, incloent un procés de reforma constitucional, que permetés materialitzar la separació.’
Colau diu que aquest referèndum previ a la reforma constitucional, reforçada per un marc legal que l’ampari, és la millor solució per casar el principi de legalitat i el principi democràtic.
A més, segons Colau, també permetria un debat amb pros i contres sobre la independència.
I acaba: ‘Com a batllessa de Barcelona, capital de Catalunya, considero que la situació de blocatge institucional és insostenible i perjudica el desenvolupament normal de les institucions.
El nou govern que surti de les eleccions de diumenge ha d’abordar la qüestió catalana sense por i establir les vies legals per poder fer un referèndum que desbloqui la situació, perquè els costs polítics i socials de persistir en l’immobilisme seran molt més alts que els de permetre que la gent resolgui els conflictes mitjançant procediments democràtics.’

Response: L'alcaldessa de Barcelona, Ada Colau, ha publicat un article al diari "Le Monde" titulat "Les eleccions del 20 de desembre poden portar Catalunya a la independència". Colau explica que el govern sorgit de les eleccions generals d'aquest diumenge haurà d'abordar per força la qüestió del sobiranisme català i defensa que se celebri un referèndum combinat amb una reforma constitucional.


Instruction: Donat el següent text, resumeix-me els punts principals.

Context:
Unió de Pagesos (UP)adverteix que la important sequera d'aquest estiu a Catalunya tindrà greus afectacions sobre diversos sectors tant agrícoles com ramaders.
El sindicat adverteix que la falta de pluges pot fer perdre a Catalunya la meitat de collites de vinya, fruita seca, olivera i pastures i pot matar la meitat dels ametllers de les zones més de secà.
UP considera que si no plou en els propers dies, es pot malmetre un 30-40% de la collita de raïm i un 50% de la d'oliva de secà.
La sequera, a més, afectarà també aquests ametllers i avellaners, ja que els arbres que han patit molt i que no es desprendran del fruit acabaran morint.
En les zones més de secà, que no són fondalades i que han patit força, el sindicat calcula que ja s'han mort el 20% dels ametllers i si no plou en 15 dies es poden arribar a perdre el 50% dels arbres.
Pel que fa a la fruita seca, els ametllers i avellaners en terres de secà, asseguren estan força afectats, i produiran ametlles i avellanes petites que costaran de pelar.
En el cas de les ametlles, si la pell no s'obre i queda enganxada, tampoc es podran assecar, i es malmetrà així l'ametlló, que es florirà.
Tot i que plogui, la collita no es recuperarà però se salvaran els arbres, que tornaran a rebrotar.
A aquest problema de l'ametlla cal sumar-hi les pèrdues provocades pel fred i la manca de quallat en les varietats primerenques com la marcona i la llargueta, que afectaran greument la producció tant si estan en secà com en reg de suport.
En determinades zones, aquestes varietats primerenques d'ametlla poden arribar a patir pèrdues de més del 50% de la seva producció.
Quant als avellaners en regadiu, la collita serà igual o més curta que l'any passat, però els productors patiran un increment dels costos d'energia, ja que han hagut de regar des del maig al setembre, gairebé el doble que en un any normal.
Respecte a l'olivera, si no plou en quinze dies es pot donar per perduda la meitat de la collita de les oliveres en secà.
En cas de que les pluges arribin, tampoc serà una campanya excel·lent però s'allunyarà de ser desastrosa.
Pel que fa a la ramaderia, el sector també pateix greument els efectes de la sequera.
A les comarques de la Catalunya central es perdran els farratges per ensitjar, i la ramaderia extensiva en general només es podrà beneficiar del primer dall dels prats perquè el segon s'ha perdut.
Les pastures de muntanya ja van començar a patir la sequera el mes de juliol en alguns indrets, però el mes d'agost ha estat molt sec a tot el territori, de manera que els animals han pogut aprofitar molt poques pastures seques.
Encara que a primers de setembre arribin les pluges, ja és massa tard per esperar una recuperació d'aquests conreus, i per tant, hi ha ramaders que ja han comprat aliment per al bestiar des del mes d'agost, mentre que altres preveuen que hauran de retirar els animals de les pastures abans del previst i comprar aliment que no s'ha pogut produir en els prats, pastures i camps de conreu.
Com altres anys, també durant aquest estiu Unió de Pagesos ha estat realitzant un seguiment del comportament de l'assegurança de compensació de pèrdua de pastures per tal de valorar si els períodes de sequera que detecta el sistema, i que es realitzen per teledetecció amb les lectures realitzades per un satèl·lit, es corresponen amb els que realment pateixen els ramaders.
En aquest sentit, el sindicat ja ha aconseguit importants millores en aquesta assegurança agrària que es posaran en marxa l'any que ve.
A més, Agroseguro està realitzant, a petició d'Unió de Pagesos, visites de camp per complementar les dades que s'obtenen a través del satèl·lit i identificar els desajustaments del sistema de detecció i millorar-los.
El sindicat va fer aquesta demanda per complementar la informació que utilitza Agroseguro per detectar els períodes de sequera, la ubicació de les zones que la pateixen aquesta i la intensitat.

Response: Unió de Pagesos fa un crit d’alerta sobre el sector agrícola i ramader, que es veuran greument afectats per la sequera a Catalunya. La manca de pluges faria perdre la meitat de les collites de vinya, fruita seca, olivera i matar la meitat dels ametllers de secà. Els ramaders ja han hagut de comprar menjar pel bestiar, per les pastures seques.


Instruction: Donat el següent text, resumeix-me els punts principals.

Context:
La delegació del govern espanyol al País Valencià ha enviat requeriment a l’Ajuntament de Bellreguard (Safor) perquè en el termini d’un mes canviï la retolació de trànsit als carrers del municipi ‘com a mínim, en castellà’ i adverteix de possibles infraccions.
El requeriment està motivat després que la delegació del govern espanyol hagi tingut coneixement de la petició d’anul·lació d’una multa d’aparcament interposada per un ciutadà, que al•lega incomprensió en estar el senyal retolat únicament en català.
L’Ajuntament de Bellreguard ha demanat a través d’un escrit de resposta al govern espanyol que reconsideri la decisió en favor de la pluralitat i el respecte a la diversitat lingüística.
Així mateix, recorda l’elevat cost que tindria canviar tota la senyalística del municipi (entre 85 i 115 euros per senyal) i sol•licita que, en el cas que la decisió no sigui reconsiderada, que el requeriment pugui fer-se de manera progressiva per aprofitar al màxim la vida útil dels senyals ja instal•lats i d’aquesta manera no desestabilitzar el pressupost municipal.
Així mateix, demana a la delegació del govern espanyol la reciprocitat de l’obligació en la senyalística existent en el terme municipal de Bellreguard en vials de competència estatal que hi travessen, com la N332.
Acord plenari per l’ús preferencial del català
A l’escrit al qual ha tingut accés l’ACN, manifesta que en cap cas l’Ajuntament de Bellreguard atempta contra el text constitucional i argumenta que a l’article 103.3 s’estableix l’obligació de les administracions públiques de servir amb objectivitat els interessos generals, així com per analogia a l’article 6.1 de la Llei 7/1985 de 2 d’abril de Bases Reguladores de Règim Local.
En aquest sentit, recorda l’acord plenari al qual es va arribar l’any 1992 i pel qual s’aprova l’ús preferencial del català en la retolació sense cap esmena per a la modificació d’aquest, la qual cosa indica la voluntat general dels veïns i les veïnes de Bellreguard així com de la resta, d’aprovar-lo i donar-li suport, i a més ‘entenent que la retolació dels senyals dins del municipi ofereixen un plus d’informació i una mostra d’autoestima cap a la llengua pròpia i oficial del País Valencià’.
La resposta de l’Ajuntament continua argumentant que els senyals de trànsit, com a pictogrames, ‘tenen una lectura universal basada en el llenguatge visual més que en l’escrit’ i que la retolació en català ‘no pot portar a confusió a una persona conductora que es troba en les seves plenes capacitats i té el coneixement requerit per a l’obtenció del permís de conducció’.
A més, recorda les similituds entre el castellà i el català i posa com a exemple ‘Prohibido aparcar en año impar / Prohibit aparcar en any imparell’; ó, ‘autobuses / autobusos’.
‘Persecució per l’ús de les llengües cooficials’
El consistori afegeix que ‘la persecució per part del govern espanyol als municipis i altres institucions per l’ús de llengües cooficials sí atempta greument contra allò que recull en l’article 3.3 de la constitució espanyola, que diu: ‘La riquesa de les diferents modalitats lingüístiques d’Espanya és un patrimoni cultural que serà objecte d’especial respecte i protecció’.
En aquesta línia afegeix que les polítiques dutes a terme per l’executiu espanyol ‘pretenen acabar amb aquesta riquesa cultural, sense respectar el més característic i bàsic de l’estat espanyol: la seva diversitat cultural, la qual queda sense la protecció necessària i el respecte merescut’.
El consistori recorda que el reglament municipal de l’ús preferencial del català mai ha estat posat en dubte per cap equip de govern, ni tan sols els 4 anys que ha governat el PP.
L’ajuntament manifesta ‘l’estupor de polítics i veïnat’ davant el requeriment i ho emmarca en un altre exemple de ‘fer invisible la pluralitat de l’estat espanyol i imposar el castellà a tot el territori’.
Campanya de protesta
L’Ateneu popular La Roda de Bellreguard ha impulsat una campanya a través de les xarxes socials amb els lemes ‘Sí al Valencià.
Prohibit imposició’.
La protesta s’ha fet viral a través de les xarxes socials amb etiquetes que mostren un semàfor en verd amb la frase ‘Sí al valencià’ i el senyal de prohibit a la paraula ‘imposició’ i ciutadans del municipi que es fotografien amb cartells.
La Plataforma per la llengua del País Valencià ha mostrat el seu suport a la iniciativa i es reunirà aquesta setmana amb el batlle del municipi per abordar diferents sortides al requeriment enviat pel govern espanyol.

Response: Una protesta d’un ciutadà, perquè els senyals de trànsit només estan retolats en català, motiva el requeriment de la delegació del govern espanyol per canviar-los tots d’idioma a l’Ajuntament de Bellreguard (Safor). L’ajuntament respon que la retolació en català està garantida per la llei i demana respecte a la diversitat lingüística. Reclama el mateix respecte a les carreteres estatals del municipi.


Instruction: Donat aquest text, resumeix-me els punts principals.

Context:
L'anomenat 'segon violador de l'Eixample' sortirà de la presó aquest dijous després de complir íntegrament l'última pena d'internament en un centre penitenciari que tenia imposada.
Alejandro Martínez Singul ja ha acabat de complir totes les penes que tenia pendents i ho fa havent seguit un programa d'intervenció per a agressors sexuals (SAC) i havent iniciat el tractament farmacològic d'inhibició sexual, pioner a l'estat.
Els tècnics penitenciaris asseguren que Singul no està del tot rehabilitat, però el seu perfil delictiu s'ha rebaixat notablement, cosa que el fa menys agressiu i disminueix les probabilitats de reincidència.
Des de finals del 2009 el SAC es veu complementat amb un tractament farmacològic d'inhibició sexual, totalment voluntari i dirigit a presos amb alt risc de reincidència i amb diagnòstic de pedofília, sadisme, psicopatia o multireincidència.
Un cop autoritzat pels metges i psiquiatres, el pres pren pastilles que poden inhibir la producció de testosterona per disminuir el desig sexual, l'impuls i les fantasies, o unes altres que afecten l'estat emocional relacionat amb l'agressió sexual.
Tot i que inicialment hi va haver un pres voluntari, finalment es va retirar.
Fa uns mesos Singul s'hi va acollir i ara haurà de seguir, si vol, el tractament fora de presó, cosa per la qual el Departament de Justícia ja li ha posat facilitats.
Segons han explicat fonts penitenciàries, el tractament ha anat relativament bé, però no es pot considerar que Singul estigui plenament rehabilitat i menys encara es pot assegurar que no tornarà a reincidir.
Per això, un factor de risc pot ser la pressió social i mediàtica que pot rebre a partir d'ara, com quan en sortides de presó anteriors els veïns d'algunes localitats catalanes el van reconèixer i això el va obligar a marxar.
Quan el 2007 va quedar en llibertat després de 16 anys a presó, la fiscalia i els Mossos d'Esquadra van mantenir un discret dispositiu de vigilància 'no invasiva' per conèixer els seus moviments, tot i que no podien seguir-lo permanentment.
En aquesta ocasió es desconeix quin tipus de mesures prendran les autoritats judicials i policials.
Llarga trajectòria
Singul va ser conegut com el 'segon violador de l'Eixample' perquè ja existia un primer, Francisco López Maíllo, condemnat a 592 anys de presó per agredir sexualment 29 dones, tot i que només en va complir 13.
L'any 1998 va sortir en llibertat i el 2001 va morir.
Alejandro Martínez va ser condemnat el 1992 a 65 anys de presó per cinc violacions, cinc agressions sexuals i quatre intents d'agressió a menors d'entre 9 i 17 anys entre els anys 1986 i 1991 al barri de l'Eixample.
Va sortir en llibertat el maig del 2007, després de complir 16 anys de pena i aquell juny va cometre un delicte d'exhibició davant d'una nena en una població propera a Prada de Conflent, pel qual va ser condemnat a un any de presó.
Un any després, ja en llibertat, va ser denunciat per un intent d'agressió sexual en un tren a l'estació d'Arc de Triomf.
La víctima el va identificar quan els mitjans de comunicació van reproduir la seva cara després de la detenció dels Mossos pels fets a la Catalunya Nord.
Però durant el judici l'abril del 2009 la víctima no el va reconèixer i va quedar absolt.
Mentre esperava sentència, el maig següent, va ser arrestat altre cop per dos nous intents d'agressió a dues dones al districte que el va fer famós i va ser condemnat per un jutjat a dos anys de presó.
Però l'Audiència va rebaixar la pena a 200 euros de multa en considerar que no hi havia hagut intent d'agressió, sinó simplement unes vexacions injustes en masturbar-se davant de les noies.
L'octubre del 2009, mentre era encara en llibertat esperant la resolució del recurs davant l'Audiència, va ser detingut altra vegada, aquest cop per obligar una menor a abaixar-se els pantalons en un ascensor d'un bloc de pisos de l'Eixample.
El juny del 2010 va ser jutjat i condemnat a tres anys i nou mesos de presó, tot i que la fiscalia demanava set anys i vuit mesos.
Comptant la presó preventiva per aquests fets, la pena ja s'ha complert integrament.

Response: Alejandro Martínez Singul, conegut com a “segon violador de l’Eixample”, surt de la presó després de complir íntegrament la darrera condemna de tres anys i nou mesos. Ha seguit un programa d’intervenció per a agressors sexuals i segueix un tractament farmacològic d’inhibició sexual, però no està plenament rehabilitat i podria reincidir. Un factor de risc és la pressió mediàtica i social.


Instruction: Donat aquest text, resumeix-me els punts principals.

Context:
"No voldria haver de tornar a la presó per parlar amb adversaris polítics".
Amb aquesta afirmació amb to d'advertència al president del govern espanyol ha sortit el líder de Podem, Pablo Iglesias, de Lledoners després de més de tres hores de trobada amb el president d'ERC, Oriol Junqueras, i la resta de presos polítics.
Els dos dirigents feia quasi un any que no es veien les cares.
El paradigma de l'excepcionalitat política és que el retrobament s'hagi produït en una presó.
Una reunió que les dues parts admeten que ha estat carregada de complicitat i en la qual ha pesat més el debat i la diagnosi de la gravetat del moment que discussions rutinàries com la dels pressupostos.
La visita d'Iglesias a Junqueras, que l'ha rebut acompanyat tambe de Raül Romeva, ja ha estat encaixada amb incomoditat pel govern espanyol, a qui la dreta espanyola acusa de tenir un pacte ocult amb els independentistes.
Però l'exigència que se'n deriva colla encara més a un Pedro Sánchez que necessita el suport dels sobiranistes per mantenir-se a la Moncloa.
Així ho ha dit el portaveu d'ERC al Congrés, Joan Tardà, que juntament amb el president del grup parlamentari, Sergi Sabrià, han acompanyat Junqueras i Iglesias en una taula on també s'hi han assegut el tinent d'alcaldia de Barcelona Jaume Asens i la diputada d'En Comú Podem Lucía Martín.
El líder de Podem, en canvi, no ha verbalitzat directament que el gest de Sánchez hagi de ser el d'adreçar-se al ministeri públic.
De fet, darrerament han assenyalat que el moviment més probable podria produir-se en l'escrit d'acusació que també haurà de presentar en breu l'advocacia general de l'Estat, una via que també ha estat apuntada pel vicepresident del Govern, Pere Aragonès, però que tindria molt menys impacte processal.
Pablo Iglesias: "Nosaltres hem fet la nostra feina, ara li toca al govern espanyol fer la seva, negociar i moure's"
"Nosaltres hem fet la nostra feina, ara li toca al govern espanyol fer la seva, negociar i moure's", ha dit Iglesias amb gest seriós a la sortida de Lledoners.
Sense gestos, no hi haurà negociació dels comptes
Amb les declaracions taxatives que en aquest sentit ja havien fet els republicans, Podem ha admès públicament que "no es donen les condicions" per negociar els comptes fins que Sánchez, que és qui té la responsabilitat, mogui fitxa.
"És de l'esquerra espanyola amb qui més en comú tenim i entenen que el problema s'ha de resoldre políticament i la solució són les urnes", diuen des d'ERC
Més enllà de les versions contraposades sobre fins a quin punt s'ha parlat o no de pressupostos, Tant Podem com ERC, però, han posat l'accent en tot allò que els uneix més que en allò que els separa.
"El nivell d'acord és ampli, estem molt a prop", ha dit Iglesias.
"És de l'esquerra espanyola amb qui més en comú tenim i entenen que el problema s'ha de resoldre políticament i la solució passa per les urnes", diuen fonts coneixedores de la trobada.
De fet, el propi Tardà ha agraït l'empatia i la solidaritat demostrada per Podem en unes circumstàncies en què el govern de Sánchez no ha donat símptomes en cap moment de tenir intenció de visitar els presos.
Tampoc d'autoritzar un referèndum del qual sí que se n'ha parlat a la trobada a la presó i que des d'ERC consideren "inevitable" per resoldre el conflicte polític.
Iglesias ha traslladat, però, que aquest és un "repte" a treballar que Podem comparteix però que en aquests moments "no es dona l'escenari" perquè el PSOE hi doni suport.
Des de Lledoners, Iglesias i Junqueras s'han aliat per forçar Sánchez a alliberar-se de la llosa que li suposen les crítiques de la dreta espanyola -i internes al PSOE- i arriscar.
"Si les persones es coneguessin més, s'odiarien menys.
Estan presos per fer política i haurien d'estar en llibertat.
Amb totes les dificultats que això implica", ha conclòs el líder de Podem a les portes d'una presó a la qual espera no haver de tornar.

Response: Pablo Iglesias ha visitat Oriol Junqueras a la presó de Lledoners, on ha mostrat complicitat i proximitat per trobar solucions polítiques al conflicte català. La trobada ha afegit pressió a Pedro Sánchez per arribar a un acord pels pressupostos. Des d’ERC han agraït l’empatia i exigeixen que el govern espanyol negociï i es mogui.


Instruction: Donat aquest text, resumeix-me els punts principals.

Context:
La Comissió de la Dignitat va enviar el passat 5 d’octubre sengles cartes al president del govern espanyol, Mariano Rajoy, i al tinent general Francisco Boyero Delgado, en els demana participar a la commemoració del 75 aniversari de l’afusellament del president Lluís Companys i que condemnin aquells fets.
En la missiva l’entitat recorda als destinataris que França i Alemanya ja van fer un acte de condemna i assumpció de responsabilitats el 2008 i per això els demana, ‘com a acte de normalitat’, a assistir als actes d’homenatge que se celebraran el 15 d’octubre.
D’altra banda, la Comissió i l’ESMUC commemoraran el trist aniversari amb un concert a la Sala Oval del MNAC, diumenge vinent.
El portaveu de la Comissió de la Dignitat, Josep Cruanyes, ha informat aquest dimarts que l’entitat va adreçar cartes al cap de l’executiu espanyol i al màxim de l’Exèrcit a la ‘Regió Pirenaico Oriental’ (Catalunya), interpel·lant-los en relació al ‘crim’ del president de la Generalitat, Lluís Companys, del qual enguany es compleixen 75 anys.
Les missives no han tingut, per ara, resposta dels seus destinataris.
Al govern espanyol, la Comissió fa un ‘emplaçament directe’ a condemnar de manera ‘explícita’ aquells fets i que participi als actes d’homenatge que es retran al president executat el proper dia 15.
Pel que fa a la representació de l’exèrcit a Catalunya, l’entitat li demana que faci un ‘acte d’homenatge’ a Companys participant en l’ofrena del seu mausoleu al Fossar de la Pedrera, a manera ‘d’homenatge al president i condemna d’aquells fets’, en una actitud ‘de defensa clara de la democràcia i de condemna dels crims del feixisme’.
La darrera vegada que des de Catalunya ‘es va intentar’ obtenir una condemna d’aquells fets per part de l’Estat va ser durant el govern socialista de José Luís Rodríguez Zapatero, segons ha recordat Cruanyes.
‘L’executiu espanyol es va comprometre a anul·lar el procés contra Lluís Companys’, però finalment el gest no es va arribar a produir.
Ara, en el marc del 75è aniversari del consell de guerra i posterior execució de Companys, la Comissió de la Dignitat torna a insistir amb obtenir una resposta diferent per part de l’Estat.
Entre altres arguments, l’entitat recorda als destinataris de les dues cartes que l’any 2008, els estats francès i alemany, mitjançant els seus cònsols a Barcelona, van participar en un acte a la Generalitat de Catalunya ‘de condemna i assumpció de responsabilitats en la deportació del president i el lliurament a les autoritats espanyoles’, que va fer possible el seu processament i posterior condemna a mort.
‘Això l’Estat no ho ha fet’, ha lamentat Cruanyes.
D’altra banda, la carta reitera ‘l’exigència’ al govern de l’Estat perquè retorni la part de l’arxiu institucional de la Generalitat a l’exili (París) intervingut per la policia alemanya en ocupar la capital francesa, i que va ser posat a disposició de l’ambaixada espanyola franquista.
Concert dels 75 anys al MNAC
D’altra banda, la Comissió i l’Escola Superior de Músia de Catalunya han organitzat un acte d’homenatge a Companys el proper diumenge 11 d’octubre a la sala oval del MNAC.
Es tracta d’un concert a les dotze del migdia amb participació de l’Orquestra Simfònica de l’ESMUC, dirigida per Daniel Mestre, i la llectura de textos i poemes a càrrec dls actors Carles Sales i Sílvia Bel.
Els compositors catalans marcats pel franquisme, Ricard Lamote de Grignon i Jaume Pahissa seran dos dels autors interpretats en aquest concerts, que a més oferirà dues composicions de Beethoven i Wagner, que van ser interpretades l’any 1936 al Liceu per l’orquestra Pau Casals en homenatge als lluitadors contra el feixisme.
El proper 15 d’octubre, a més, i en el marc de l’acte institucional que se celebrarà al Palau de la Generalitat, s’estrenarà l’obra ‘Trencadís’, composta per 4 professors de l’ESMUC i inspirada en els darrers moments de la vida del president Companys.
La peça serà interpretada per primera vegada per la cobla de l’ESMUC.

Response: La Comissió de la Dignitat sol·licita al president del govern espanyol i al tinent general de l’exèrcit a Catalunya que assisteixin a la commemoració del 75è aniversari de l’afusellament del president Lluís Companys i en condemnin els fets. Apel·la a la defensa de la democràcia i la condemna dels crims del feixisme. No hi ha hagut resposta per cap banda.


Instruction: Donat aquest text, resumeix-me els punts principals.

Context:
El PDECat s’inclina per l’abstenció en la moció de censura d’Units Podem contra el president espanyol, Mariano Rajoy.
Així ho ha explicat el coordinador dels vuit diputats i quatre senadors del PDECat a Madrid, Jordi Xuclà, en una entrevista a l’ACN.
La formació considera que no hi ha ‘cap proposta’ del grup que encapçala Pablo Iglesias que faci que el PDECat es plantegi votar afirmativament.
De fet, Xuclà ha estat molt crític amb el plantejament de la moció.
El coordinador dels electes a Madrid ha mostrat una ‘gran decepció’ amb Podem, que en comptes d’aplicar ‘característiques de la nova política’ ha posat per davant de l’alternativa a Rajoy la seva promoció d’un candidat o un programa.
D’altra banda, Xuclà ha explicat que PDECat presentarà una moció perquè el 20 de juny el Congrés espanyol es posicioni sobre el referèndum, que ja tindrà data i pregunta concretada.
Xuclà, que porta 17 anys com a electe a Madrid, ha subratllat que els diputats al congrés estan ‘disposats’ a negociar una majoria alternativa al govern de Rajoy, però ha insistit que ara mateix el partit està ‘més aviat en l’abstenció’.
‘Veiem una distància molt llarga en la possibilitat de votar favorablement’ en la moció, tot i que el PDECat manté ‘els canals oberts’ per ‘deliberar’ i explorar un canvi en el sentit del vot.
A més, Xuclà ha retret Catalunya en Comú que no acabi de ‘participar activament’ en les convocatòries del president de la Generalitat, Carles Puigdemont, a l’hora de preparar el referèndum.
Preguntat sobre si un compromís explícit a favor del referèndum unilateral per part dels comuns faria que el PDECat votés a favor de la moció de censura, Xuclà ha demanat a Catalunya en Comú i a Podem que no condicionin la defensa del dret a decidir a ‘cap càlcul partidista’.
El referèndum unilateral arriba al congrés
Pel que fa a la moció del 20 de juny, el coordinador dels electes del Partit Demòcrata a Madrid ha explicat que reformularà el text d’una interpel·lació que va enviar fa dues setmanes a la vicepresidenta del govern espanyol, Soraya Sáenz de Santamaría.
El calendari fa que, a causa dels debats del pressupost i la moció de censura, la moció que resulta de la interpel·lació arribi d’aquí tres setmanes.
D’aquesta manera, el congrés es pronunciarà sobre el referèndum unilateral un cop el govern ja n’hagi oficialitzat la data i la pregunta.
S’espera que l’anunci es produeixi la setmana que ve.
Descongestionar el grup mixt
D’altra banda, Xuclà ha explicat que la resta de diputats del grup mixt ha fet arribar a la mesa del congrés una petició per constituir una agrupació parlamentària que el descongestioni.
El PDECat no ha consensuat encara el seu compromís amb aquesta demanda, però la veu ‘bé’ per tal d‘‘incrementar la visibilitat’ del partit.
La proposta del grup mixt, que encara no té un calendari marcat, està ara en mans de la presidenta del congrés, Ana Pastor.
A més, Xuclà ha destacat que els ex-convergents han arribat a molts acords amb diverses formacions al congrés.
Així, el coordinador dels diputats i electes del Partit Demòcrata a Madrid ha assegurat que es poden buscar solucions als interessos dels catalans ‘amb qualsevol partit’, inclòs el PP.
En aquesta línia, Xuclà ha ‘garantit absolutament la coordinació i la unitat d’acció’ amb Esquerra, en la defensa del mandat democràtic del 27-S.
Crisi a l’estat espanyol si utilitza la força
Finalment, Xuclà ha apuntat que l’estat espanyol ha de decidir si té ‘el marc mental del segle XXI’ o bé, si pel contrari, ‘encara té pulsions’ de com se solucionaven els conflictes entre els segles XIX i bona part del XX.
‘L’estat és responsable dels seus actes, les seves paraules, i de les seves mesures i desmesures’.
Així, ha comentat que el sobiranisme no ha de ‘distreure’ el govern espanyol, ja que si es vol ‘equivocar’ i utilitza la força per aturar el referèndum acabarà donant ‘més motius’ perquè la ciutadania entengui que Catalunya vol votar.
‘Que siguin ells els qui prenguin la decisió d’equivocar-se i utilitzar mecanismes que només poden posar el prestigi de l’estat en crisi o en dubte’, ha sentenciat.
Així mateix, Xuclà ha considerat que, en cas de victòria del ‘sí’ al referèndum, l’aplicació posterior ha de començar amb un procés emparat en la legislació internacional.
Això, ha afegit, també afecta la separació dels electes catalans respecte a les institucions espanyoles, inclòs el congrés i el senat.
‘Si això va bé i guanya el ‘sí’, la resta vindrà rodat’, ha conclòs.

Response: El PDeCAT critica el plantejament de la moció de censura d’Units Podem contra Mariano Rajoy i s’hi abstindrà. El coordinador del grup a Madrid, Jordi Xuclà, es mostra decebut amb Podem per promoure candidats en lloc de fer nova política. Xuclà també explica que presentaran una moció al Congrés espanyol sobre el referèndum, que ja tindrà data i pregunta.


Instruction: Donat aquest text, resumeix-me els punts principals.

Context:
La pintura i la música s’han fusionat aquest dissabte al Castell de Peralada.
Ha estat el segon dels concerts que el popular festival ha programat i, en aquesta ocasió, ha homenatjat el personal sanitari.
Un espectacle on l’artista Santi Moix ha pintat una obra mentre l’Orquestra Simfònica del Gran Teatre del Liceu feia sonar les notes de peces d’Handel en la segona part del programa –primer, han interpretat la setena de Beethoven.
En total, una hora i quart de concert i pintura que han pogut gaudir uns setanta convidats del món de la sanitat en un homenatge a aquest sector, que ‘s’ho mereix tot’.
El festival consta de sis concerts.
La inauguració va ser dimecres amb la bailaora de flamenc María Pagés, homenatjant el sector de la cultura.
El pintor català establert a Nova York Santi Moix porta l’expressió visual que es combina amb l’emoció generada per la Simfònica del Liceu.
Una pintura que ha casat perfectament amb la Música pels reials focs artificials de Georg Friederich Handel, interpretada per l’orquestra del teatre barceloní que dirigeix Josep Pons.
El resultat, una ‘explosió’ audiovisual que ha arrencat els aplaudiments dels quasi setanta assistents, tots ells convidats pel Festival de Peralada, i tots ells vinculats al món sanitari.
El pintor Santi Moix explica que la combinació dels dos arts ha estat ‘complicada’, perquè es tracta de quadrar els moviments i expressions que requereix la pintura del fresc, amb ‘els alts-i-baixos de la música’.
‘He hagut de memoritzar la peça i, fins i tot, hem hagut de fer una versió més lenta amb el mestre Pons per tal de poder definir l’espectacle’, diu el pintor.
Tot plegat, en un format marcat per les mesures de seguretat entre els assistents, tots ells de l’àmbit de la sanitat de les comarques gironines.
Moix, que celebrava el seu aniversari, diu que per a ell ha estat un esdeveniment ‘molt emocionant’: ‘El meu pare era metge, i a casa sempre hem sentit parlar de medicina a casa.
A més, és el meu sant, i tot plegat fa que sigui un sentiment molt intens.’
Un festival reproduït en línia.
Obligat a suspendre la seva trenta-quatrena edició, el certamen s’ha reinventat perquè l’església i les muralles del Carme del castell de Peralada acullin entre setanta i cent trenta persones respectivament.
La resta d’espectadors ho hauran de seguir en línia per la pàgina web del festival.
Això sí, els presents ho han fet enmig de mesures de seguretat, com l’obligació de respectar la distància de seguretat i d’usar de la màscara.
El director del certamen, Oriol Aguilà, diu que es tracta d’una edició que poc o res té a veure amb les dels anys anteriors, perquè mai no havien gestionat uns protocols com els d’enguany.
Malgrat tot, Aguilà ha defensat la importància de tirar endavant iniciatives d’aquest tipus, perquè considera que s’ha de lluitar aferrissadament a favor del sector cultural.
Hi ha sis espectacles inèdits.
Després de l’espectacle inaugural amb la bailaora de flamenc María Pagés dedicat al món cultural i el d’aquest dissabte de Santi Moix i la Simfònica del Liceu, agafarà el relleu el cantant i compositor Alfonso de Vilallonga.
El barceloní tornarà a Peralada acompanyat per Pau Figueres, Juan Pastor, Rita Payes i Iannis Obiols, a l’estrena absoluta del seu darrer treball, Hors de saison el 27 de juliol.
Una proposta que vol homenatjar el sector turístic de la Costa Brava.
El 28 de juliol s’hi podrà veure el tenor David Alegret, acompanyat al piano per Rubén Fernández Aguirre, que estrenarà Canticel, un homenatge a Josep Carner en el cinquantè aniversari de la seva mort.
D’una altra banda, el baríton malagueny Carlos Álvarez, actuarà en un recital inèdit el 30 de juliol.
Ho farà, per primera vegada, amb cançons del compositor barceloní Miquel Ortega.
L’última de les actuacions, el 31 de juliol, la protagonitzarà el pianista i compositor francès Chassol.
Inventor del gènere ultrascore, presentarà per primera vegada a Catalunya el seu treball Ludi, un film musical inspirat en la novel·la Das Glasperlenspiel (El joc de les granisses) de Hermann Hesse.

Response: El pintor Santi Moix i l’Orquestra Simfònica del Gran Teatre del Liceu creen un espectacle audiovisual en homenatge als professionals de la salut al Castell de Peralada, amb setanta convidats del món de la sanitat, enmig de protocols de seguretat. L’Orquestra ha interpretat la "Música pels reials focs artificials" d'Handel al mateix temps que Moix creava una pintura al fresc.


Instruction: Donat aquest text, resumeix-me els punts principals.

Context:
L'eurodiputat de Ciutadans, Juan Carlos Girauta, ha valorat el fet que en els cartells electorals de Josep Ayuso apareguin les sigles del PSC en una mida pràcticament il·legible i ha dit que si l'alcaldable socialista ha pres aquesta decisió és perquè la formació “amaga massa coses al seu darrera”.
Girauta ho ha dit en una atenció a la premsa prèvia a l'acte que Ciutadans ha celebrat al Centre Cívic de Ca n'Oriac de Sabadell i on han participat altres membres del partit com la Diputada, Inés Arrimadas o l'alcaldable a la ciutat, Joan Garcia.
Girauta ha assegurat que quan ha arribat a la localitat i ha vist els cartells de Josep Ayuso ha tingut una feinada per identificar a quin partit representava: “Hi ha persones que amb tota legitimitat demanen confiança en el seu projecte personal perquè no poden lluir el seu partit perquè hi ha massa coses al seu darrere”, ha valorat l'eurodiputat, que s'ha mostrat partidari d'un estil constructiu, net, transparent on poder discutir sobre projectes “sense esdevenir enemics i on ningú amagui brutícia”.
Girauta també ha assegurat que l'objectiu de Ciutadans és guanyar les eleccions i que en cas que no ho aconsegueixi la formació vol contribuir a la estabilitat i governabilitat a partir de pactes que es basin en compromisos ètics.
“Tenim uns mínims que proposarem a tot arreu i qui ho accepti comptarà amb una posició lleial i assenyada”, ha explicat Guirauta, que ha dit que aquests imprescindibles es basen en un pacte anticorrupció que no contempli persones imputades en les llistes, mesures per garantir la transparència i perquè els partits assumeixin la seva responsabilitat en els cassos de delictes econòmics comesos pels seus representants.
En aquest sentit ha dit que Ciutadans només entrarà en governs en què siguin presidents o alcaldes i que sinó es mantindran al marge aportant estabilitat si és possible.
Així, en el cas sabadellenc ha comentat que “els que ara representen les sigles d'un partit que abans representava Bustos són senyors la honestedat dels quals C's no posa en dubte” i tot i que diu que mai posaran un “cordó sanitari al PSC o al PP”, caldrà veure si estan disposats a signar un pacte anticorrupció.
“Si ho fan i guanyen en nosaltres tindran un suport auditable, crític, lleial, fiscalitzable i podran gaudir d'una estabilitat per governar Sabadell a canvi de condicions ètiques”, apunta.
Per contra, ha tancat la porta a aquells que defensen el procés sobiranista: “Mai participarem en qualsevol política de fets consumats dirigida a canviar la Constitució per una via que no sigui la pròpia reforma constitucional”, ha dit Guirauta que ha assegurat que aquesta és una línia vermella.
Garcia vol reduir els desequilibris entre barris
L'alcaldable de Ciutadans, Joan Garcia, assegura que “la crisi econòmica i política ha fet que sorgeixin desequilibris que s'havien apaivagat” i s'ha compromès a impulsar un Pla de rehabilitació en els barris per corregir aquesta tendència.
També ha posat l'accent en la necessitat de canviar el model de la Policia Municipal per garantir la seguretat en tots els punts de Sabadell.
“Cal canviar l'organigrama actual perquè la solució no passa fer només per disposar de més efectius i més presència als barris sinó que cal una nova forma de fer que faci possible més confiança entre la policia i la ciutadania”, ha dit.
L'acte ha comptat amb la participació de diversos alcaldables de la comarca, com els de Montcada i Terrassa i també ha servit per exposar que el model que Ciutadans proposa és vàlid per altres municipis.
“Es basa en la transparència, la regeneració democràtica, la participació i una aposta social destacada”, diu Garcia, que també destaca i allò que uneix els municipis del Vallès com les infraestructures, el concepte de comarca única i model metropolità del Vallès.

Response: A l’acte electoral de Ciutadans a Sabadell, Juan Carlos Girauta ha criticat que el cartell electoral del PSC empetiteixi les sigles socialistes perquè “amaguen massa coses”. L’alcaldable per Ciutadans, Joan Garcia, vol equilibrar millor els barris i canviar el model policial per generar més confiança a la ciutadania. Garcia aposta per la transparència i la regeneració democràtica.


Instruction: Donat aquest text, resumeix-me els punts principals.

Context:
Polèmica pel tancament precipitat d'una autoescola del centre de Tarragona.
Els propietaris de l'autoescola Europa, oberta l'any 1978, van tancar la setmana passada d'un dia per l'altre, deixant a l'estacada desenes d'alumnes que s'han hagut d'afanyar per recol·locar-se en altres autoescoles de la ciutat.
Una d'elles és la Sabat, que s'ha vist desbordada per un centenar d'alumnes desubicats.
Indignació entre els quatre professors que han perdut la feina i els prop de 150 alumnes que ja havien avançat diners per a les classes de pràctica, amb la incertesa de si recuperaran els seus diners.
Els afectats han començat a recollir signatures i iniciaran una batalla legal.
Fonts de l'autoescola asseguren que han tancat portes per jubilació, desmentint així els rumors sobre un elevat deute amb Hisenda, i que la seva voluntat és redistribuir els seus alumnes sense generar "trasbals".
Nombroses cartells i pancartes pengen a la reixa de l'autoescola Europa, ubicada al carrer de Sant Antoni Maria Claret, que des de divendres no s'ha tornat a aixecar.
Són crítiques al tancament de l'establiment sense avís previ, amb frases com ara 'justícia', 'retorneu-nos els diners' i 'deute amb Hisenda de 900.000 euros'.
Des de l'autoescola es nega qualsevol problema amb Hisenda i argumenta que en cap cas s'ha baixat la persiana de la nit al dia i que la jubilació del propietari era més que sabuda.
A la vegada, al·lega que ara la seva prioritat és ressituar els alumnes entre altres centres de la ciutat i fer-ho "el millor possible".
Però tant alumnes com professors, que també van ser informats del tancament el dia anterior, estan molt indignats.
"El tracte era molt bo, jo no en tinc cap queixa, hi he estat molt bé, però d'un dia per l'altre et trobes sense feina i penjat", ha afirmat un dels professors, David Coll.
"Estem buscant la manera de trobar una solució, però ja ens han dit que serà lent", ha afegit aquest professor, que portava quatre anys treballant-hi.
Una companya seva en duia tretze, d'anys.
"El propietari ens va dir que intentaria trobar-nos feina, i jo a la vegada intento ajudar els meus alumnes, almenys que no es quedin amb el cul a l'aire", ha dit Coll.
L'autoescola portava prop de 200 alumnes.
Meritxell Gallart ja ha presentat denúncia als Mossos pels diners perduts.
"Em van dir que parléssim amb l'autoescola Sabat, però no assumeix les pràctiques de conduir, jo havia pagat 10 classes i només n'havia fet 3, per tant en perdo 7, i cadascuna són 30 euros", ha lamentat la jove.
Des de l'autoescola Sabat s'ha exposat que l'establiment ja fa prou acollint alumnes sense que hagin de costejar de nou ni matrícula, ni contracte ni classes de teoria.
"Entre ahir i avui ens han vingut cent persones i ho assumim per no fer mal al sector, però som seriosos i no podem regalar les pràctiques", s'ha respost.
De fet, l'escola ha patit fins i tot la picaresca de persones que s'han volgut aprofitar de la situació caòtica, fer-se passar per alumne afectat i obtenir la formació gratuïta.
Per això les autoescoles se n'han d'assegurar bé i certifiquen que l'afectat té els rebuts en regla.
Amb tot, des de Sabat també s'ha constatat que els alumnes provinents de l'autoescola Europa els arriben amb condicions econòmiques del contracte desiguals i "tractes personalitzats", la qual cosa dificulta encara més el traspàs d'alumnat a una tarifa única.
El president de l'Associació d'Autoescoles de Tarragona, Carles Oliver, reconeix la singularitat d'aquest cas.
"Pel que sé l'autoescola ha tancat per jubilació de l'amo, que té 75 anys, però no s'està seguint el procediment habitual, normalment quan tanca una autoescola i s'acorda el traspàs amb els altres centres, l'alumne només ha de notar el canvi de centre i de professor, però res més, ni tampoc sobrecost", ha explicat Oliver.
L'associació aglutina una vuitantena d'autoescoles, del centenar que hi ha a la ciutat de Tarragona.
Alguns alumnes havien pagat uns 250 euros, però una mare havia arribat a avançar 1.200 euros per les seves dues filles.
"S'ha de buscar una solució i si no ho fan ells ho farem nosaltres, recollirem firmes cada tarda, denunciarem un per un i lluitarem fins que ja no puguem més", ha etzibat Meritxell Gallart.

Response: L’autoescola Europa, oberta des de 1978, tanca sense avisar els 4 professors ni els 150 alumnes que havien pagat hores de pràctiques. Els afectats denunciaran l’autoescola per recuperar els diners. Els propietaris neguen els rumors d’un deute amb Hisenda i al·leguen tancament per jubilació. Altres autoescoles de la ciutat s’han vist desbordades per alumnes que no volen perdre classes.


Instruction: Donat aquest text, resumeix-me els punts principals.

Context:
El Tricicle, Los Vivancos i Sofia Ellar són els caps de cartell de la nova temporada de tardor del Centre Cultural Terrassa que compta amb una vintena de propostes de gèneres i estils ben diversos.
La programació també inclou dos concerts íntims de Gerard Quintana i Judit Neddermann i la comèdia 'Orgasmos' de Roger Pera i Angela Monge.
Pel que fa a la dansa, destaca la producció basada en el Rèquiem de Mozart que Maria Rovira i Crea Dance Foundation posaran damunt l'escenari després de l'èxit que va suposar l'adaptació de Carmina Burana.
A més, l'American Ballet i els prestigiosos ballarins Isabella Boylston i James Whiteside interpretaran un espectacle que repassa algunes de les coreografies més emblemàtiques de la dansa clàssica, i Patrícia Guerrero aproparà la màgia del flamenc al públic egarenc.
Després de tancar la temporada de primavera amb 22.117 espectadors, el que suposa un nou rècord, el Centre Cultural Terrassa ha dissenyat una programació per la propera tardor que destaca per la seva varietat i segueix les línies ja consolidades com són els espectacles familiars, la temporada simfònica, els monòlegs, els cantautors catalans i la dansa.
Un tret de sortida el donarà el trio format per Paco Mir, Joan Gràcia i Carles Sans, que repassarà els seus millors esquetxos després de 40 anys als escenaris amb l'espectacle 'Hits', del quan només queda una entrada a la venda.
La proposta 'Nacidos para bailar' de la companyia Vivancos és una altra de les grans apostes.
"Posaran sobre l'escenari totes les seves virtuts, el flamenc, el claqué, la música en viu i ho faran amb una estructura metàl·lica de la qual fins hi tot es penjaran cap per avall per ballar", ha detallat Adrià Fornés, director artístic del Centre Cultural Terrassa.
En aquest sentit destaca el concert que la cantautora Sofia Ellar, de només 25 anys, oferirà en el marc de la gira Bañarnos en vaqueros Tour.
"Ha demostrat que és un talent amb la música però també amb l'autogestió del seu treball editant-se dos discos però també tenint més de tres milions de visualitzacions a Youtube", ha explicat Fornés.
El programa també inclou diverses propostes d'humor i monòlegs, com el muntatge 'Orgasmos' de Joan Pera i Angela Monge; la nova obra d'Andreu Casanova 'Tinder Sorpresa' que es presenta com un safari còmic per tota la selva d'aplicacions per lligar que existeixen; o 'Slips inside', una atracció acrobàtica de la mà d'Obidok que va guanyar el Gran Premi del Jurat del Festival de Clown de Milà 2009.
En el pla musical, un dels grans protagonistes serà Gerard Quintana, que portarà a l'escenari egarenc el seu muntatge 'Intocables' en què repassa cançons que han ajudat a transformar la realitat al llarg de les darreres dècades.
Així interpretarà temes de John Lennon, Sex Pistols, Albert Pla o Bob Dylan, entre d'altres.
Quintana actuarà a la sala d'actes "en un format més íntim", segons ha apuntat Fornés.
També oferiran un concert en aquest espai les germanes Neddermann, que arribaran a Terrassa el mes de desembre.
Les actuacions de Sirex, la cantant Beth, el tribut a John Williams de l'Orquestra simfònica del Vallès o el tradicional Festival de Valsos i Danses, són d'altres de les propostes destacades en l'àmbit musical.
Pel que fa a la dansa, sobresurt la nova col·laboració amb la coreògrafa Maria Rovira, qui després d'assolir un gran èxit amb la seva proposta de Carmina Burana, torna a l'escenari egarenc amb un espectacle entorn el Rèquiem de Mozart interpretat per Crea Dance Foundation.
"De nou podrem girar l'escenari i 300 localitats estaran enmig de l'espectacle on també hi haurà els cors, l'orquestra i els solistes", ha explicat el director artístic del Centre Cultural.
El flamenc de Patricia Guerrero serà un altre dels reclams.
La ballarina arribarà el mes de novembre amb 'La Catedral', un espectacle que convida a reflexionar sobre el paper de la religió en les dinàmiques d'opressió de la dona.
"Un dels moments més sublims és quan dos germans un tenor i un contratenor, canten una òpera barroca i ella la balla", comenta Fornés que també destaca la vetllada dedicada a la dansa clàssica a càrrec de l'American Ballet i dos dels seus grans ballarins: Isabella Boylston y James Whiteside.
Diversos muntatges adreçats al públic familiar, com la història del geperut de Notre Dame català, 'Josafat', el concert de Macedònia o el nou musical de la productora valenciana Trencadís, que aquests cop arriba amb una adaptació d'Alícia en el país de les meravelles, completen el programa.

Response: Una vintena d’espectacles ben diversos componen la nova temporada de tardor del Centre Cultural Terrassa: els concerts de Gerard Quintana i Judit Neddermann; la comèdia “Orgasmo” de Roger Pera i Angela Monge; la dansa de l’American Ballet i el Rèquiem de Mozart segons Maria Rovira; el flamenc de Patricia Guerrero; “Hits” del Tricicle i “Nacidos para bailar”, de Los Vivancos.


Instruction: Donat aquest text, resumeix-me els punts principals.

Context:
L’exalcalde de Sabadell, Manuel Bustos (PSC), suma dues noves imputacions en el cas Mercuri, en aquesta ocasió per presumptes irregularitats al Consell Comarcal del Vallès Occidental, al Consorci de Residus i a l’Àrea Metropolitana de Barcelona (AMB).
Suma, així, nou imputacions en aquest cas de presumpta corrupció i tràfic d’influències.
En concret es tracta de la peça 25 bis, la mare de la qual, sobre les dietes i regals que haurien rebut membres de la Federació de Municipis de Catalunya (FMC), es va arxivar.
Tracta sobre la malversació de cabals públics.
Segons l’atestat dels Mossos d’Esquadra, Bustos hauria facturat a càrrec del Consell Comarcal del Vallès Occidental l’allotjament a Sevilla del 3 a 5 de febrer de 2012, dates en què se celebrava el congrés del PSOE.
A més, hauria mogut fils per col·locar persones de confiança en diferents llocs del Consell Comarcal i del Consorci de Residus, així com a l’AMB.
En aquest darrer cas, es tractaria de la col·locació de Mari Carmen Sendrós, com auxiliar administrativa a l’ens supramunicipal, fet pel qual s’ha citat com a testimoni a Balmón.
“Hi ha converses on Manuel Bustos diu que han de parlar amb el vicesepresident de l'AMB i alcalde de Cornellà, Antoni Balmón, per col·locar-la, i al final ho van fer, no hi ha una tipificació de delicte, però haurà d’explicar si va rebre aquestes trucades de Bustos, de gent del partit per pressionar-lo”, explica l’advocat de la Plataforma Sabadell Lliure de Corrupció, Raúl Garcia Barroso.
Juntament amb Bustos també s’investiga Paco Fernàndez, exgerent del Consorci de Residus, que s’hauria beneficiat econòmicament en un total de 43 casos, que si es confirmen serien flagrants, repercutint despeses a les arques públiques del Consorci de Residus, elevant la xifra fins els 38.926,14 euros percebuts en tan sols dos anys (2011 i 2012).
“Hi ha factures de dietes per un suposat viatge a Jaén amb vehicle particular quan en realitat era a Polinyà, o un presumpte viatge a Astúries quan era a Sabadell”, detalla Garcia Barroso.
A més, hauria utilitzat el ViaT del Consorci de Residus per a fins personals: “Sempre és el mateix recorregut, des de La Roca del Vallès fins a la sortida de Lloret, i s’ha demostrat que té una segona residència a L’Estartit”, afegeix l’advocat.
Fins a 14 testimonis
El jutge ha citat a declarar fins a 14 persones en qualitat de testimoni, entre ells la companya sentimental de Bustos, Montse Costa, el president del PSC a Sabadell, José Luis Jimeno, i els actuals regidors del PSC a l’Ajuntament de Sabadell Ana Carrasco i Cristian Sánchez.
En el cas de Gimeno, l’advocat explica que va ser col·locat als dos ens, però que els treballadors asseguren que mai ha anat a treballar-hi, tot i cobrar la retribució corresponent.
Pel que fa a Ana Carrasco, hauria concorregut en un concurs públic quan li estava a punt de vèncer un contracte previ que tenia al Consorci de Residus, passant una prova tècnica que, segons Barroso, està sota sospita.
“Eren ella i una altra candidata que era llicenciada en Ciències Ambientals, amb un currículum extens, mentre que Carrasco només acreditava ser administrativa auxiliar al PSC, i li van donar la màxima puntuació, valorant cursos d’oratòria o protocol polític, li van fer la prova de català al matí i una entrevista a la tarda, a les 17.00 hores, i a les 17.44 hores del mateix dia ja estava donada d’alta”, explica Barroso.
Pel que fa a Crístian Sánchez, els Mossos d’Esquadra han determinat, analitzant la seva vida laboral, que tot i els esforços que Bustos hauria fet de manera insistent perquè entres a treballar al Consell Comarcal, mai ha tingut cap relació laboral amb aquest ens.
Declaracions a partir de la setmana que ve
Dimarts que ve, 24 de maig, Bustos i Fernández hauran de declarar al Jutjat de Terrassa per la peça relacionada amb l’ús fraudulent de diners públics.
També ho faran l’exregidora de Cerdanyola Montse Montiel (PSC), Magdalena Gallardo (membre del consell nacional del PSC) i Marta Picañol (exinterventora del Consorci de Residus).
Posteriorment, a principis de juny, i coincidint amb l’arrencada de la campanya de les eleccions espanyoles, declararan al Jutjat de Sabadell els investigats i els testimonis vinculats als presumptes casos de col·locació.
El dia 8 de juny ho faran Montse Costa i Ana Carrasco, el dia 9 José Luis Gimeno i Cristian Sánchez, i el dia 10 Bustos i Fernández, entre d’altres.

Response: Dues noves imputacions en el cas Mercuri per l’exalcalde de Sabadell, Manuel Bustos (PSC), que fan un total de nou imputacions per presumpta corrupció i tràfic d’influències al Consell Comarcal del Vallès Occidental, al Consorci de Residus i a l’Àrea Metropolitana de Barcelona. Bustos pressionà per col·locar familiars i amistats per sobre d’altres candidats a aquestes entitats.


Instruction: Donat aquest text, resumeix-me els punts principals.

Context:
Carles Puigdemont està detingut per la policia a Alemanya, segons ha explicat el seu advocat, Jaume Alonso-Cuevillas, a l'ACN.
Les autoritats alemanyes l'han aturat prop de la frontera amb Dinamarca mentre anava en cotxe cap a Bèlgica.
En un primer moment es deia que Puigdemont es trobava "retingut" però mitjans locals, la policia alemanya i la Guàrdia Civil ha matisat després que es troba "detingut".
TAra, la Fiscalia espanyola es troba fent "intenses gestions" amb l'alemanya per a l'extradició del president català.
La Moncloa ha confirmat la detenció i que li ha estat comunicada per alemanya i ha informat que inicia tràmits extradició.
En aquest moment hi ha una euroordre cursada, és a dir, un procés d'extradició simplificat entre països de la Unió Europea.
Previsiblement, l'entrega de Puigdemont a Espanya no serà en qüestió d'hores perquè el procés no es pot accelerar.
Alonso-Cuevillas ha explicat que havia pogut parlar amb Puigdemont per telèfon i que li havia explicat que estava rebent un bon tracte per part de la policia alemanya.
— J. Alonso-Cuevillas (@JaumeAlonsoCuev) March 25, 2018
— J. Alonso-Cuevillas (@JaumeAlonsoCuev) March 25, 2018
— J. Alonso-Cuevillas (@JaumeAlonsoCuev) March 25, 2018
La rebel·lió implica violència, també a Alemanya
La Fiscalia General de l’Estat ha fet púbic un comunicat on anuncia que en motiu de la detenció de Carles Puigdemont "està fent intenses gestions amb la Fiscalia d’Alemanya i Eurojust".
Segons mitjans locals, els serveis secrets espanyols feia temps que seguien Puigdemont, ja abans que es reactivés l'euroordre.
A Alemanya, el codi penal és més dur que a Bèlgica.
El delicte equivalent a la rebel·lió s'anomena alta traïció: segons el codi penal alemany, perquè existeixi aquest delicte cal que hi hagi violència i està castigat amb una pena de 10 anys de presó fins a cadena perpètua.
El fet que el jutge del Tribunal Suprem Pablo Llarena ja hagi redactat el processament, que acusa Puigdemont dels delictes de rebel·lió, sedició i malversació, podria complicar la situació del president al país germànic.
— Eduard Piera Secall (@EduPiera) March 25, 2018
Finlàndia no sabia on era Puigdemont
Les darreres notícies fins ara indicaven que la policia de Finlàndia ja havia rebut tota la informació addicional que havia requerit a Espanya sobre l'ordre europea de detenció contra Puigdemont i havia activat el "procés normal" del mecanisme, que implica que sigui localitzat i posat a disposició judicial per considerar si és o no extradit.
En un comunicat, però, la policia finlandesa admetia que les autoritats desconeixen on era el també líder de Junts per Catalunya.
"Finlàndia ha rebut una Ordre Europea de Detenció per un ciutadà espanyol que visitava Finlàndia.
Espanya ha ofert la informació addicional requerida dissabte a la tarda", afegia el comunicat.
"En aquests moments, la policia no sap on es troba aquesta persona", precisava el text.
Cal recordar que l'ordre de detenció estava escrita només en espanyol i Finlàndia n'ha reclamat la traducció.
Un cop rebuda una euroordre per part d'un estat membre, com Finlàndia, les autoritats d'aquest país han de localitzar la persona que l'Estat vol extradir, en aquest cas, Carles Puigdemont.
L'advocat assegura que el president cooperarà
En el cas de la seva primera euroordre, a Bèlgica, Puigdemont es va personar davant de la policia per comparèixer davant del jutge de guàrdia, que després el va deixar en llibertat amb mesures cautelars: no abandonar el país sense permís, estar localitzable i tenir una residència fixa a Bèlgica.
Al cap d'uns dies, el jutge el va citar per declarar, i quan havia de prendre una decisió final, el Tribunal Suprem va decidir abandonar la petició d'extradició, de manera que el líder de JxCat podia moure's a partir de llavors lliurement per tota la UE –excepte Espanya.L'advocat de Puigdemont, Jaume Alonso-Cuevillas, ha dit que el seu client cooperarà amb les autoritats del país on sigui quan rebi un requeriment.

Response: Carles Puigdemont ha estat detingut per la policia d’Alemanya, quan anava en cotxe cap a Bèlgica. La Fiscalia espanyola ha tramitat l’euroordre d’extradició, que va ser enviada pel jutge Pablo Llarena. El procés no es pot accelerar i no serà ràpid. Puigdemont ha comunicat al seu advocat, Jaume Alonso-Cuevillas, que rep un bon tracte de la policia alemanya.


Instruction: Donat aquest text, resumeix-me els punts principals.

Context:
Era un dels principals obstacles per a la formació del nou partit de centre-dreta moderat: la definició de l’eix nacional.
Però segons que han explicat diverses fonts coneixedores de les negociacions a VilaWeb, finalment el PDECat, la Lliga Democràtica i Lliures han pactat un decàleg ideològic amb què pretenen fer viable la convivència de l’independentisme no unilateralista que abandera Àngels Chacón amb la defensa del constitucionalisme i autonomisme de la Lliga.
El document estableix que qualsevol millora de l’autogovern de Catalunya “només pot produir-se en el marc i en compliment de l’ordenament jurídic”.
I aquest ventall de millores inclouria tant una tercera via dins del sistema autonòmic actual com un “referèndum sobre la independència o sobre l’encaix de Catalunya a Espanya”.
A la direcció del PDECat li incomoda que s’associï l’aposta per un nou partit amb un pacte amb sectors pròxims a Societat Civil Catalana, tenint en compte que Josep Ramon Bosch, de la Lliga, va ser un dels fundadors de l’entitat espanyolista i també en fou president.
Fonts de la direcció del PDECat asseguren que Bosch no serà al nou partit, de la mateixa manera que l’aliança que mantenen amb Convergents (que també s’integrarà a la nova formació) tampoc no implicarà que hi sigui Germà Gordó, investigat pel cas del 3%.
“El PDECat no renuncia a la independència ni tindrà res a veure amb SCC”, afirmaven fonts del partit després que El Punt Avui publiqués que farien l’anunci la setmana vinent.
Per contra, la cúpula del PDECat considera que la solució pactada amb la Lliga i Lliures li permet mantenir el programa amb què Chacón es va presentar a les darreres eleccions al parlament, quan ja havien renunciat a la via unilateral que sí que van defensar el 2017.
L’encaix entre els tres partits ha quallat després d’un llarg període de negociacions que es va intensificar l’estiu passat, quan el PDECat va passar a implicar-se activament per a formar el nou partit i Chacón va fer una aposta política i personal per a liderar-lo.
Un pas que va oficialitzar amb la conferència que va fer a l’octubre al Teatre Nacional de Catalunya.
I és que serà l’exconsellera d’Empresa qui abanderarà el trànsit del PDECat cap a la nova formació.
Deixarà la secretaria general del partit per a completar aquest camí i intentar arrossegar les bases de la formació al nou projecte.
Treballen amb la previsió de presentar el partit després de la pausa nadalenca, un cop n’hagin completat el registre legal, i mantenen al calendari la convocatòria d’un congrés fundacional al febrer.
Es pot ressuscitar Convergència?
Moviments per a la fundació d’un nou partit aquests mesos vinents
No serà, tanmateix, un trànsit fàcil, en un moment en què JxCat incrementa la pressió als municipis perquè els actius locals del PDECat s’enrolin a les seves candidatures en les properes municipals, tenint en compte també la gran ascendència que tenen entre les direccions locals i els associats alguns dirigents de Junts, començant per Jordi Turull o Josep Rull, fins no fa tant associats del partit.
El Partit Nacionalista de Catalunya no serà la nova formació.
Tal com va explicar VilaWeb, el partit de Marta Pascal va apartar-se de les converses amb els altres partits el setembre passat i, finalment, no s’ha produït un acostament perquè s’hi integrés.
Units per Avançar, amb Ramon Espadaler al capdavant, no va arribar a participar en les negociacions malgrat que ha mantingut la interlocució amb el PDECat.
El partit de Chacón s’aboca, per tant, a un intent definitiu de refundació que vol aprofitar l’oportunitat que poden representar les properes eleccions municipals, en especial a l’Ajuntament de Barcelona, i en un context de viabilitat econòmica molt complicada.
El PDECat ha aplicat un ERO a la plantilla i està pendent de decisions judicials clau.
Una és la de l’Audiència de Barcelona, que ha de resoldre si atén la reclamació del Palau de la Música perquè el PDECat i Junts siguin declarats successors de Convergència, cosa que totes dues forces neguen.
El partit podria haver d’assumir una part dels 6,6 milions del deute que CDC no sufragarà per insolvent.
També espera la resolució del 3%, una volta el jutge instructor de l’Audiència espanyola José de la Mata conclogués que el PDECat era una simple transformació de CDC, a banda de la disputa judicial amb JxCat per la marca de Junts per Catalunya.

Response: L’eix nacional definit com la convivència entre independentisme no unilateral i constitucionalisme i autonomisme unirà el PDeCAT, la Lliga Democràtica i Lliures sota un mateix partit liderat per Àngels Chacón. Societat Civil Catalana i Convergents s’hi integrarien sempre que deixin fora a Josep Ramon Bosch i Germà Gordó. Els partits de Pascal i Espadaler en queden al marge.


Instruction: Donat aquest text, resumeix-me els punts principals.

Context:
El conseller d'Interior, Jordi Jané, ha reclamat aquest dimecres noves promocions de Mossos d'Esquadra, després d'anys de no fer-se'n cap, per assentar "l'estat del benestar, que a més de salut i educació també inclou la seguretat".
Jané ho ha dit durant la seva intervenció en la celebració del desè aniversari del desplegament del cos a la ciutat de Barcelona.
Així, ha recordat que en deu anys la ciutat ha canviat molt, amb més turisme i més activitat, tot i que menys delictes, i té noves necessitats, i per això li calen nous reforços.
En el seu discurs, Jané ha dit que aquell desplegament va ser el "gran repte" del cos, després de la seva arribada a la ciutat l'any 1767, amb 20 agents i un caporal, i de començar el desplegament pel territori el 1994 a Osona.
Respecte als deu anys de desplegament, el conseller ha dit que els 2.600 agents d'aleshores, s'han convertit en 3.126.
Malgrat que els fets delictius han passat de 180.000 a 174.000, cosa que converteix la ciutat en més segura, segons ell.
Malgrat això, ha remarcat que cada dia hi ha 3,2 milions de desplaçaments a la ciutat i cada any hi ha uns 17 milions de pernoctacions turístiques, i això la converteix en una ciutat complexa, on s'hi ha celebrat grans esdeveniments culturals, esportius, socials, polítics i econòmics, com la visita del Papa de Roma l'any 2010 o les últimes manifestacions de la Diada.
Per això, considera que calen més efectius, malgrat que ha matisat que això ho haurà d'aprovar el proper Govern, ara en funcions, en el pressupost.
En tot cas, ha dit que els Mossos són la referència en matèria de seguretat, malgrat admetre que la col·laboració policial és important.
Així mateix, Jané ha manllevat unes paraules de la consellera d'Ensenyament, Irene Rigau, per dir que tota organització ha de saber utilitzar tres expressions: sisplau, gràcies i perdó.
El conseller ha demanat al cos es faci respectar i respecti els altres, que s'autoreconegui la feina ben feta.
Ha donat les gràcies als agents per la feina diària i pel desplegament a la capital catalana i ha demanat perdó en nom del cos pels errors comesos, errors que no es poden "magnificar", però que han de servir per millorar dia a dia la relació amb la societat.
En un sentit similar, el comissari en cap del cos, Josep Lluís Trapero, ha dit que els deu anys de desplegament a Barcelona han servit per rebre una "crítica ferotge" que ha fet més "fort i creïble" el cos, i que l'ha posat al capdavant de la transparència i la rendició de comptes.
Així, ha dit que el cos s'ha d'autoreconèixer els mèrits propis i ha assegurat que són la referència central en matèria de seguretat.
Ara, ha dit, es podran dedicar no tant a "defensar el castell" de les seves pròpies competències i ser més "generosos" amb altres cossos policials, mantenint l'ambició de millorar i assumir noves competències.
Segons Trapero, la feina a Barcelona ha permès al cos consolidar-se a primera divisió gràcies sobretot a mèrits propis perquè els van donar "moltes lliçons", però els van "ensenyar poc".
Així, Barcelona ha configurat un model propi de seguretat i ha dit que en el futur serà un "banc de proves i la sala de màquines" del nou model de seguretat ciutadana que el cos vol implantar, sobretot en els agents de patrullatge.
Prèviament als dos discursos de clausura, també han parlat el director general de la policia, Albert Batlle, i el comissari en cap de Barcelona, Joan Carles Molinero.
Després hi ha hagut una taula rodona amb comandaments del cos que han treballat a Barcelona durant aquests deu anys i han explicat diverses anècdotes del desplegament i els reptes de tot tipus que han superat.
El cos ha fet entrega a Trapero d'una pintura i l'acte ha acabat amb una foto de família dels comandaments que han passat per Barcelona durant aquests deu anys.

Response: Al desè aniversari del desplegament dels Mossos d’Esquadra a la ciutat de Barcelona, el conseller d’Interior, Jordi Jané, reclama noves promocions i destaca la disminució del nombre de delictes a la ciutat. El comissari en cap, Josep Lluís Trapero, reconeix els mèrits del cos, capdavanter en transparència i rendició de comptes.


Instruction: Donat aquest text, resumeix-me els punts principals.

Context:
Els Mossos d'Esquadra han tancat i precintat la llibreria Europa, situada al barri de Gràcia i han detingut quatre persones, entre elles el president de l'associació cultural Ojeda, per promoure la venda, distribució i difusió d'idees que fomenten l'odi i la discriminació.
La investigació policial, coordinada per la Fiscalia contra els Delictes d'Odi i Discriminació, va arrencar ahir i es va focalitzar en aquesta llibreria barcelonina, seu de l'entitat i un domicili del Vallès Oriental, casa del propietari de la llibreria.
Durant l'operatiu, els agents també han comissat equips informàtics i més de 15.000 llibres a part de publicacions i revistes amb contingut antisemita i que enalteixen i justifiquen el genocidi comès pel règim d'Adolf Hitler.
L'operació continua oberta i no es descarten noves detencions.
Es dóna el cas que l'any 1996 ja es va portar a terme una primera operació policial per part dels Mossos en aquesta mateixa llibreria on es van comissar prop de 20.000 llibres i el seu propietari va ser detingut per un delicte d'apologia del genocidi.
Va ser condemnat per aquests fets l'any 1998.
En una nota, els Mossos d'Esquadra han donat més detalls de l'operació que van dur a terme aquest divendres.
En concret, han detallat que es va muntar un dispositiu en el marc d'una investigació sobre un entramat comercial creat a partir d'una associació que disposava d'editorial i llibreria i des d'on els membres de la cúpula directiva, tots ells han quedat detinguts, ocupaven rols ben definits amb l'objectiu de produir, elaborar, distribuir i vendre material que promou l'odi i la discriminació.
Els quatre detinguts són majors d'edat, dos d'ells amb nacionalitat espanyola i dos més romanesa, i estan imputats pel delicte d'associació il·lícita contra els drets fonamentals i llibertats públiques amb la finalitat de fomentar, promoure i incitar directa o indirectament a l'odi, hostilitat, discriminació o violència contra persones, grups o associacions per raó de la seva ideologia, religió o creences.
Entre els detinguts hi ha el president de l'associació que participava activament en la distribució de llibres a través de l'editorial que gestionaven.
Segons sostenen els agents, l'entitat difonia i venia el seu material a través de la llibreria i de la pàgina web de l'associació Ojeda.
Els Mossos assenyalen que els detinguts, membres de la cúpula directiva de l'associació, utilitzaven aquesta estructura comercial per l'edició i distribució de llibres amb contingut clarament delictiu i difusió d'idees, incorrent, presumptament, en delictes previstos al Codi Penal contra dels Drets Fonamentals i Llibertats públiques, a més de la realització de conferències que difonien el discurs de l'odi a la seu social de l'associació que és la llibreria situada en el barri de Gràcia.
A més, a l'interior de l'establiment, els agents van localitzar més de 15.000 llibres, publicacions i revistes algunes de les quals tenien un clar contingut antisemita o s'enalteix o es justifica el genocidi comès pel règim d'Adolf Hitler.
També hi ha documents que neguen l'existència de l'Holocaust jueu i fomenten la discriminació, l'odi i la violència contra altres ètnies, races, grups o associacions amb comentaris xenòfobs i racistes.
Els policies també van comissar equips informàtics.
A més, durant l'actuació, van precintar i tancar la llibreria.
L'operació continua oberta i no es descarten noves detencions.
Es dóna la casualitat que l'any 1996 aquesta mateixa llibreria ja va ser objecte d'una primera operació policial on es va comissar prop de 20.000 llibres.
A més, el seu propietari, va ser detingut per un delicte d'apologia del genocidi i condemnat per aquest fet dos anys més tard, l'any 1998.
Posteriorment, l'any 2006, es va tenir coneixement de l'existència d'una editorial sobre la qual s'ha actuat en aquesta operació.
Els agents han pogut confirmar que la llibreria Europa funcionava com a punt central des d'on es distribuïen les publicacions que creava l'editorial.
Actualment, a part dels quatre detinguts en aquesta darrera actuació, també hi ha emesa una ordre de detenció contra el propietari de la llibreria a qui els Mossos van escorcollar casa seva buscant proves que el relacionessin amb aquests fets.

Response: Els Mossos d’Esquadra tanquen i precinten la llibreria Europa, a Gràcia, en una operació contra el foment de l’odi i la discriminació que acaba amb quatre detinguts. Emeten una ordre de detenció contra el propietari de la llibreria, a qui escorcollaren casa al Vallès. Es comissen 15.000 llibres antisemites que justifiquen el genocidi nazi, a més d’altres publicacions.


Instruction: Donat aquest text, resumeix-me els punts principals.

Context:
La Guàrdia Civil espanyola ha escorcollat la casa de l’ex-secretari de finances del Partit Socialista del País Valencià (PSPV) José Maria Cataluña, que es troba investigat en el cas Assut i que demà haurà d’anar a declarar a la comandància.
Cataluña ha confirmat a Efe la informació que havia avançat el diari Levante, i ha dit que els agents van anar ahir a casa seva, a Gilet, per cercar-hi documentació i informar-lo de la seua situació processal.
El cas Assut investiga una trama de cobrament il·legal de comissions a canvi de la concessió d’adjudicacions públiques.
Segons la investigació, Catalunya sembla que va fer el paper de facilitador de contactes entre l’empresari Jaime Febrer, detingut ahir a Eivissa, i les autoritats municipals.
José Maria Cataluña és una persona molt pròxima al president Ximo Puig.
Des dels anys vuitanta fins al 2004, va exercir el càrrec de secretari de finances del PSPV.
Aquell any es va convertir en vice-president de Bancaixa, càrrec que va exercir fins el 2010.
Entre el 1983 i el 1989 va ser batlle de Gilet.
Tot i no ostentar cap càrrec orgànic dins el partit, sempre ha mantingut molta ascendència dins el PSPV i se’l considera un home molt influent.
Actualment, és president de la Fundació per la Pilota Valenciana, una fundació de caràcter privat, sense ànim de lucre, sota la tutela i el protectorat de la Generalitat.
L’operació pel cas Assut continua oberta.
Ahir va ser detingut el subdelegat del govern espanyol al País Valencià, el també socialista Rafael Rubio, acusat d’haver participat en l’adjudicació d’infrastructures en solars públics en canvi de comissions.
Segons les investigacions, Rubio va cobrar prop de mig milió d’euros en comissions.
Tant la detenció de Rafael Rubio com la imputació de José Maria Cataluña han causat perplexitat a les files socialistes, que han optat per apartar Rubio del càrrec i han evitat de donar-li suport explícit.
També van detenir Alfonso Grau, qui fou mà dreta de l’ex-batllessa de València Rita Barberà, i una filla de Grau.
Els investigadors també han romàs més de vuit hores a casa seva fent un escorcoll.
Grau és investigat per haver cobrat, suposadament, un milió d’euros en comissions per adjudicacions immobiliàries entre el 2005 i el 2015.
Grau i Rubio han passat la nit a la comandància de la Guàrdia Civil mentre esperen per declarar davant la titular del jutjat número 13.
Segons que informa Las Provincias, avui també han detingut l’empresari Federico Ferrando, germà de Rafael Ferrando, qui va ser president de la patronal valenciana, i qui participava en algunes societats amb Jaime Febrer.
L’operació s’ha fet simultàniament a València, Alacant, Madrid i Tomelloso (Ciudad Real).
En total, en la segona fase de l’operació, que s’instrueix al jutjat número 13 de València al costat de la Fiscalia Anticorrupció, s’han detingut catorze persones per presumpta corrupció urbanística.
En el marc de la mateixa operació, la Guàrdia Civil també va anar a Divalterra, l’empresa pública de la Diputació de València, per escorcollar i precintar el despatx i l’ordinador de José Luís Vera, que n’és el director jurídic.
L’Agència Valenciana Antifrau investiga si Vera va rebre de manera irregular un cobrament per desplaçament durant un període en què va estar de baixa.
Divalterra, abans Imelsa, ha estat l’escenari de diversos episodis de presumpta corrupció que són investigats judicialment.
Aquests casos, compresos tant durant la gestió del PP com durant la socialista, van dur l’actual president de la Diputació a anunciar la dissolució de l’empresa.
L’operació va començar ahir després de l’anàlisi de la informació obtinguda en la primera fase del cas Assut, que va esclatar l’abril del 2019.
En aquell moment, la policia va detenir José Maria Corbín, advocat i cunyat de Rita Barberà.
També van ser detingudes la seua dona, Asunción Barberà, i les tres filles de la parella.
Corbín cobrava un peatge en forma de comissions a totes les constructores que volien contractar amb l’Ajuntament de València.
Els facilitava contractes i accelerava requalificacions.
A canvi d’això, la investigació estima que es va embutxacar quatre milions d’euros de manera il·legal.

Response: Catorze detencions i escorcolls a diferents immobles és el balanç de les investigacions pel cas Assut. José María Cataluña, proper a Ximo Puig, està imputat i han escorcollat casa seva. Altres detinguts són Jaime Febrer, empresari; el socialista Rafael Rubio; Alfonso Grau, mà dreta de Rita Barberà; l’empresari Federico Ferrando i la germana, el cunyat i tres nebodes de Rita Barberà.


Instruction: Donat aquest text, resumeix-me els punts principals.

Context:
Des d'aquest dijous veïns, col·lectius i professionals del Centre d'Atenció Primària (CAP) del Raval Nord ocupen la Capella de la Misericòrdia.
La mobilització ha arribat després que els grups de l'oposició a l'Ajuntament, amb l'excepció de la CUP, tombessin la proposta del Govern d'Ada Colau de revocar a cessió de l'espai al Macba, cosa que hauria permès la instal·lació del nou CAP a la Capella.
Va ser la gota que va fer vessar el got de la paciència dels veïns que fa anys que esperen un nou equipament que solucioni les mancances de l'actual.
Amb l'ocupació, els col·lectius del barri s'han mobilitzat per donar suport a la Plataforma Raval Nord.
L'Àgòra Juan Andrés Benítez, l'Assemblea del Raval, Resistim al Gòtic, Putes Indignades i la Tancada de Migrants s'han sumat a l'acció, que preveuen allargar com a mínim fins al 29 de març.
El 29 de març el ple municipal votarà la revocació de la Capella de la Misericòrdia al Macba
Aquell dia hi haurà ple municipal a l'Ajuntament i els partits s'hauran de posicionar novament sobre la possibilitat de revocar la cessió de la capella al Macba per ubicar-hi el CAP.
A la sessió plenària de febrer la plataforma va presentar la iniciativa ciutadana per demanar-ho i la proposta va ser aprovada amb els grups de Barcelona en Comú i la CUP, tot i que la votació no era vinculant.
A la comissió d'Economia del 19 de març, però, el PDECat va canviar la seva abstenció per un vot en contra i ERC va fer una reserva de vot.
El 29 de març, doncs, serà un dia decisiu per les aspiracions dels veïns.
Resposta a la "inacció" dels partits
Els veïns ja han passat la primera nit a la capella.
Els més joves són els que s'han quedat a dormir i a les set del matí arribaven més persones per fer el relleu.
Una d'elles és la Núria Pineda, membre de la plataforma.
"El barri s'ha organitzat ràpidament", constata.
"La inacció i l'enrocament dels partits han provocat que ocupem l'espai", afegeix.
Els professionals del CAP també hi estan implicats, començant per la seva directora, Anna Romagosa.
"Jo no havia ocupat mai res però és l'única manera que ens facin cas", diu.
Romagosa ha esdevingut una cara coneguda de l'activisme veïnal arran de les mobilitzacions pel CAP i ella sempre dona les mateixes explicacions: "Si no ho hagués fet, hauria esdevingut còmplice de la falta d'un CAP digne al barri".
Els veïns van accedir a la capella a través d'un forat a l'entrada.
Foto: Adrià Costa
La Janet, membre de Putes Indignades, és una de les persones que s'ha sumat a l'ocupació i parla del Raval com un barri "amb molta dignitat i poder popular".
En aquest sentit, reivindica els col·lectius que participen a la mobilització com un "subjecte polític".
L'objectiu, per ella, és clar.
Aconseguir que les institucions acatin "la voluntat dels veïns".
El Macba no actuarà contra l'ocupació
La capella és propietat de l'Ajuntament però és el Macba qui podria actuar contra l'ocupació com a usuari de l'espai.
El museu, però, no ho farà, tal com garanteix el seu conseller Joan Anton Maragall.
"El director no pensa sol·licitar cap actuació", diu.
La regidora del districte de Ciutat Vella, Gala Pin, emmarca la mobilització en el dret de protesta i a la "desobediència civil pacífica".
Maragall, però, demana un "temps de treva" i considera que l'ocupació "pressiona" els tècnics i polítics de l'Ajuntament i la Generalitat.
El conseller del Macba assegura que és optimista per una "possibilitat d'acord" i defensa que l'ampliació del museu no es pot dur a terme si el CAP no té garantida una nova ubicació.
Les alternatives a la capella no convencen els veïns ni els professionals del CAP
En aquest sentit, hi ha dues opcions alternatives sobre la taula per al centre d'atenció primària.
La primera, el solar que l'Ajuntament té cedit a la Universitat de Barcelona i que està en ús a la Facultat de Geografia i Història.
La proposta no compta amb el suport de la plataforma ni de l'Ajuntament, que veuen inviable que l'espai pugui acollir un centre mèdic.
El consistori veu amb millors ulls la via d'ubicar-lo en un edifici annex de nova construcció al Macba però la plataforma creu que això demoraria massa el trasllat.
Pin assegura que tot i respectar l'ocupació de la Misericòrdia el govern municipal continua negociant per aconseguir una ubicació pel CAP per "responsabilitat institucional".
La regidora justifica que el govern de Colau firmés l'octubre del 2017 el pla estratègic del Macba que ja preveia l'ampliació del museu i considera que el seu "error més gran" va ser confiar que tots els partits polítics prioritzarien el trasllat del CAP per sobre de l'ampliació del Macba.
Falta una setmana perquè el ple torni a votar la revocació de la cessió de la capella al museu i aquest cop la votació serà vinculant, tant políticament com pel que fa a la mobilització al barri.

Response: Mobilització popular a la capella de la Misericòrdia per exigir a l’Ajuntament de Barcelona que tiri enrere la cessió de l’espai al Macba i hi instal·li ja el nou CAP. Les entitats veïnals, amb professionals del CAP Lluís Sayé, protesten pel resultat de la votació a l’ajuntament, en què els grups de l’oposició, excepte la CUP, han votat contra la revocació.


Instruction: Donat aquest text, resumeix-me els punts principals.

Context:
Les empreses innovadores d'Espanya i Portugal que tinguin menys de tres anys d'activitat poden presentar-se fins al 4 de desembre als Premis EmprenedorXXI, una convocatòria de referència a l'ecosistema emprenedor que enguany aconsegueix la seva 14a edició.
Els guardons estan impulsats per CaixaBank, a través de DayOne, la seva divisió especialitzada en empreses tecnològiques i els seus inversors, i coatorgats pel Ministeri d'Indústria, Comerç i Turisme, a través d'Enisa.
Des de la seva creació l’any 2007, el programa ha invertit 5,93 milions d'euros en premis en metàl·lic i accions d'acompanyament, que han beneficiat a més de 394 empreses.
Al llarg de la seva història, han participat més de 7.850 start-ups i més de 3.000 professionals han estat involucrats en comitès i jurats.
Els interessats a participar poden presentar la seva candidatura a través de la pàgina web emprendedorXXI.es.
Solucions per als principals reptes de la societat actual
En aquesta edició, es lliuraran 19 guardons a nivell territorial a les empreses de nova creació amb major impacte en el seu territori: 17 a Espanya (un per comunitat autònoma) i 2 a Portugal (zona nord-centre i Lisboa-sud i Illes), que rebran un premi en metàl·lic de 5.000 euros.
A més, es premiarà a les empreses que ofereixin les millors solucions als principals reptes de la societat actual, que obtindran un premi en metàl·lic de 15.000 euros.
En total, s'han definit un total de 8 reptes:
Ciutats més sostenibles, segures, connectades i adaptades: Es poden presentar empreses que plantegin solucions per fer que les ciutats i pobles on vivim siguin més sostenibles, segurs i connectats.
Digitalització, nous models de negoci i reactivació del sector hoteler, restauració, turisme i oci: Un dels sectors més afectats per la crisi de la COVID-19 és el sector turístic, l'hostaleria i l'oci.
En aquest repte, es busquen solucions que ajudin a la reactivació del sector, que plantegin nous models de negoci més sostenibles i que facin costat a la seva digitalització.
Transformació digital i innovació al sector agroalimentari: Poden presentar-se les empreses que ofereixin solucions tecnològiques relacionades amb la producció agropecuària, tecnologia i productes per la indústria agroalimentària, la transformació de productes alimentaris per establir una producció més eficient, efectiva, sostenible i saludable en la indústria alimentària i agrícola
La sostenibilitat mediambiental: Amb aquest repte es pretén trobar solucions que puguin ajudar a deixar un planeta millor a les noves generacions.
Es valoraran propostes innovadores que promoguin o proposin un estil de vida menys agressiu amb els recursos naturals.
Un nou model de banca més propera al client: La digitalització i la innovació és un dels principals reptes estratègics del sector financer, així com l'especialització.
A aquest repte es poden presentar aquelles empreses que planegin una solució per aconseguir un nou model de banca més pròxima al client.
Iniciatives d’impacte social: Es valoraran aquelles solucions tecnològiques que ajudin a incrementar el desenvolupament sostenible i amb impacte positiu a la societat.
Entre les solucions s'inclouen l'ocupabilitat, l'educació, la reducció de desigualtats, el consum responsable…
Augmentar la competitivitat de la indústria gràcies a la ciència i la transferència tecnològica: Espanya i Portugal afronten el repte de ser més competitius i aconseguir un major pes en les seves economies d'indústries d'alt valor afegit, que es transformen gràcies a l'impacte de la innovació provinent de transferència tecnològica d'universitats, la ciència i la biotecnologia.
Tant els guanyadors a nivell territorial com els guanyadors de les diferents categories i un finalista de cada repte també tindran accés a un programa de formació internacional a algun dels principals hubs d'innovació mundial i rebran mentoring especialitzat.
En aquesta edició, en total es lliuraran 35 premis.
A més, totes les empreses guanyadores dels premis i les finalistes dels reptes participaran a l’Investors Day EmprenedorXXI i tots els participants d'aquesta edició podran accedir al DayOne Open Innovation Program per realitzar una prova de concepte amb CaixaBank.
Així mateix, la convocatòria compta amb el suport i col·laboració d'entitats internacionals com l'Ambaixada d'Israel a Espanya o la Agência Nacional da Inovaçao de Portugal, que atorgaran dos accèssits a la innovació a una start-up espanyola i una altra portuguesa.
Amb els Premis EmprenedorXXI, CaixaBank i Enisa tenen l'objectiu de contribuir al desenvolupament de joves empreses innovadores amb alt potencial de creixement.
Al llarg de la seva trajectòria, s'han consolidat com un guardó de referència per start-ups d'Espanya i a partir de 2018 també a Portugal.

Response: CaixaBank i el Ministeri d’Indústria, Comerç i Turisme convoquen els catorzens premis EmprenedorXXI per a empreses innovadores d’Espanya i Portugal amb menys de tres anys d’activitat. Les empreses amb l'impacte més gran al seu territori, fins a 17 d’Espanya i 2 de Portugal, poden rebre premis en metàl·lic. També accediran a formació internacional i rebran mentoria especialitzada.


Instruction: Donat aquest text, resumeix-me els punts principals.

Context:
La Diputació Permanent ha autoritzat la validació del decret llei per a adaptar el marc legislatiu de l’Institut Català de Finances (ICF) a la normativa europea d’entitats financeres per convertir-lo en un banc.
La modificació implica de reforçar la independència de l’ICF —es redueixen els consellers nomenats pel govern—, segons que ha destacat el conseller d’Economia, Andreu Mas-Colell.
CiU i ERC han abonat el text, mentre que PSC i ICV-EUiA s’han abstingut i PPC i Ciutadans hi han votat en contra.
Els grups de l’oposició han estat d’acord a assenyalar que els canvis obeïen a la voluntat de convertir l’ICF en un ‘banc central’ d’una Catalunya independent hipotètica.
El decret llei —aprovat amb tretze vots a favor, quatre abstencions i cinc en contra— pretén de canviar l’estructura jurídica de l’Institut Català de Finances (ICF) per adequar-la al nou marc europeu relatiu a les entitats financeres.
El propòsit del text és convertir l’entitat en un banc públic.
De fet, el redactat del decret impulsat pel govern sosté que ‘una de les aspiracions històriques de Catalunya ha estat tenir una entitat de titularitat pública per a operar al mercat financer amb les condicions més bones possibles’.
Durant la intervenció a la Diputació Permanent del parlament, el conseller d’Economia, Andreu Mas-Colell, ha insistit en aquesta idea i ha ressaltat que l’ICF ja havia completat el procés d’adaptació als requisits europeus perquè ‘a efectes pràctics’ ja s’organitzava i funcionava com un banc.
Així mateix, ha justificat la necessitat de convalidar de manera ‘urgent’ i ‘puntual’ el text perquè calia, ha indicat, actualitzar el règim jurídic de l’entitat d’acord amb què establia l’oficina europea d’estatística, l’Eurostat.
I és que, segons que ha dit, corrien el risc que Europa deixés de considerar l’ICF entitat de crèdit públic.
La norma també ha servit per a modificar la composició de la Junta de Govern de l’entitat, que ha nomenat tres nous consellers independents per al màxim òrgan de govern i ha reduït a quatre el nombre de consellers dominicals en representació de la Generalitat.
El diputat de CiU David Bonvehí ha aprofundit en aquests arguments i ha negat que l’executiu català hagués promogut la convalidació del text en ple agost i tot just abans que s’esgotés la legislatura per ‘amagar-lo’, sinó que havia remarcat la importància de complir les exigències europees.
El republicà Pere Aragonès ha considerat que si no haguessin donat via lliure a aquest text s’hauria incrementat a 2.800 milions d’euros el dèficit de la Generalitat d’aquest any, perquè hauria implicat que el passiu d’aquest instrument de crèdit de la Generalitat es convertís en part del deute de l’administració catalana.
‘L’ICF ha de poder cobrir les fallades del mercat i ha de ser el banc públic, una estructura més de què ens dotarem si obtenim el mandat democràtic després del 27-S’, ha afirmat.
Crítiques de l’oposició
Tant la socialista Eva Granados com l’ecosocialista Josep Vendrell han vist amb bons ulls que es regulés l’ICF per convertir-lo en banc.
Ara, han dubtat que el tràmit correcte fos el d’un decret llei.
Així, PSC i ICV-EUiA s’han abstingut a la votació alhora que han reclamat que la norma fos tramitada com una llei.
Una petició que ha estat rebutjada per la majoria CiU-ERC.
PPC i Ciutadans han estat més crítics i han votat en contra del decret llei presentat per Mas-Colell.
El diputat popular Enric Millo ha assegurat que el govern pretenia d’emmascarar una nova estructura d’estat per quan arribés la ‘desconnexió’ amb l’estat espanyol.
Per això, ha anunciat que, en cas que el seu partit obtingués posicions de poder en el futur executiu català, derogarien el text.
Finalment, Inés Arrimadas de Ciutadans ha retret al conseller d’Economia que utilitzés els seus coneixements per enganyar els catalans prometent que l’ICF fos un banc quan sabia, ha dit, que ni ho era ni ho seria.
A més, ha ironitzat amb el fet que el govern volgués ‘jugar als estats’ i fer de l’entitat de crèdit de la Generalitat el banc central d’una hipotètica Catalunya independent.

Response: CiU i ERC validen un decret llei pel qual l’Institut Català de Finances s’adapta a la normativa europea d’entitats financeres amb l’objectiu de convertir-se en un banc. PSC i ICV-EUiA critiquen que s’utilitzi un decret llei en lloc d’una llei i PPC i Ciutadans hi voten en contra perquè creuen que la Generalitat vol un banc central per una Catalunya independent.


Instruction: Donat aquest text, resumeix-me els punts principals.

Context:
Els alcaldes del Lluçanès demanen "celeritat" al Parlament en la redacció de la Llei de creació de la nova comarca.
De la darrera reunió entre els batlles dels tretze municipis que conformen el territori ha sorgit una nova proposta dirigida a la ponència redactora perquè pugui avançar en els seus treballs.
Si la primera proposta preveia la inclusió d'una disposició addicional per tal que les poblacions que no en volguessin formar part se'n poguessin desvincular més endavant, ara els alcaldes proposen que sigui al revés.
D'aquesta manera, la creació de la comarca podria tirar endavant inicialment amb els vuit municipis on va guanyar el "sí" en la consulta del 26 de juliol del 2015, i la resta s'hi podria adherir més endavant.
El president del Consorci del Lluçanès i alcalde de Prats, Isaac Peraire, ha assenyalat que el canvi de posició "crea més consens" entre tots els alcaldes, tot i que la voluntat final és acabar disposant d'un comarca "amb tretze municipis".
Els alcaldes no han amagat mai que el resultat era difícil de gestionar, tot i que es complien els requisits que es van marcar des de Governació per tirar endavant la comarca: vuit dels tretze municipis van apostar pel "sí", mentre que cinc van votar "no".
La proposta que va sortir de la ponència redactora de la proposició de llei de la nova comarca del Lluçanès el passat novembre incorporava un mecanisme a través del qual els municipis del 'no' se'n podrien desvincular un cop constituïda la comarca.
Aquesta proposta no va crear consens entre els alcaldes del "no" des d'un principi i des de llavors el debat ha avançat molt tímidament.
En la darrera reunió d'alcaldes, el president del Consorci i alcalde de Prats, Isaac Peraire, ha explicat que es va donar un canvi de posicionament que hauria de facilitar el treball dels grups parlamentaris de la ponència.
Sense renunciar a una comarca de tretze municipis, els batlles veurien bé la creació inicial d'una comarca amb els vuit municipis del "sí" (Alpens, Lluçà, Olost, Oristà, Perafita, Prats de Lluçanès, Perafita i Sant Martí d'Albars).
La llei hauria d'incloure una disposició addicional perquè els municipis del "no", a mesura que ho vagin decidint, s'hi poguessin anar afegint.
"Volem una clàusula d'adhesió, en positiu", ha destacat Peraire.
Aquesta és una fórmula que genera "molt més consens" entre els alcaldes que ja des d'un principi no veien bé la creació d'una comarca amb tretze municipis després que el seu poble hagués obtingut un resultat negatiu a la consulta.
Amb una tramitació al Parlament de lectura única, com la llei de la comarca del Moianès, "tot hauria anat molt més ràpid", però com que això no va passar, i sense ànim de repartir culpes, Peraire ha apel·lat a la "responsabilitat política" dels parlamentaris de tots els grups polítics de la ponència perquè es posicionin clarament i desencallin la redacció de la futura llei.
Isaac Peraire ha explicat que aquesta no és l'única opció que hi ha hagut sobre la taula, ja que els batlles també han sospesat la creació d'una comunitat de municipis.
Tot i que és una fórmula que no es descarta, el president del Consorci ha assenyalat que "pot ser una eina més de transició cap al Consell Comarcal".
Treball conjunt entre els tretze municipis
Isaac Peraire ha assenyalat que l'objectiu final és que els ciutadans coneguin els beneficis que els reporta el treball conjunt de tots els pobles a través de la tasca que desenvolupa el Consorci del Lluçanès.
Aquest organisme, que degut a la implantació de l'RSAL estava abocat a desaparèixer, ara depèn circumstancialment de l'Ajuntament de Prats de Lluçanès, fins que es creï el nou Consell Comarcal.
Aquest dimecres el Consorci ha aprofitat per fer balanç i presentar les xifres del 2016.
Entre totes les àrees que gestiona l'ens, s'ha prestat un total de 52 serveis dels quals se n'han beneficiat més de 15.200 persones.
El director tècnic del Consorci, Xavier Barniol, ha valorat molt positivament el retorn econòmic que el Consorci genera entre la població.
Per cada euro invertit a l'ens el passat 2016, s'ha retornat 3,64 euros.
De cara al 2017, entre els projectes a futur, destaca un projecte per mancomunar la gestió de residus entre els diferents municipis o la posada en marxa d'una nova escola de música comarcal.

Response: Els batlles dels tretze municipis del Lluçanès, que treballen per crear una nova comarca, han acordat que aquesta s’iniciï amb els vuit municipis on s’apostà pel “sí” i que els cinc del “no” s’hi adhereixin més endavant si volen. Així volen pressionar al Parlament perquè acceleri els tràmits de redacció de la llei.